En la sumbriva da Giacometti

Alberto Giacometti è in dals gronds artists da noss pajais. En sia sumbriva flurescha la scena artistica dal Grischun oz pir che mai.

Nus ans essan inscuntrads a la bar dal museum d'art a Cuira. La bar, quai è il chantun da café gist a l'entrada da la chasa. Beat Stutzer, il directur dal museum, ed jau avain prendì plaz ed avain cumenzà a discurrer da quai e da tschai, principalmain davart l'exposiziun annuala dals artists grischuns che steva gist avant porta.

Exposiziun da Nadal
L'exposiziun dals artists grischuns, l'exposiziun che, ha adina lieu il december e schaner, vegn era numnada l'exposiziun da Nadal. Artistas ed artists grischuns, tals ch'abiteschan en il chantun u che han ina relaziun pli stretga tar quel, pon inoltrar lur lavurs. Quest onn han passa 150 persunas fatg diever da quella pussaivladad. Da quellas pon ussa 43 exponer lur lavurs fin ils 14 da schaner 1996 en il tempel d'art Grischun.
Sco Beat Stutzer di cun ina tscherta luschezza, è la qualitad da l'exposiziun sin in fitg aut nivel e po senza auter concurrenzar cun talas d'autras citads. Ils artists grischuns, era quels che han gia cuntanschì in tschert renum, sa participeschan adina puspè a l'exposiziun. Era els ston dentant ir la via prescritta, q.v.d. inoltrar lur lavur per il giudicat tras la giuria. E che bIers dad eIs fan quai onn per onn pleda franc era per la qualitad da l'exposiziun. Sco ditg, resguardads per l'exposiziun annuala vegnan artistas ed artists grischuns. Quai criteri vegn dentant interpretà fitg generus. Forsa, manegia Beat Stutzer, forsa che schizunt la famusa pictura Angelica Kaufmann (1741-1807) che ha vivì sulettamain nov mais en il Grischun avess ozendi schanzas da pudair sa participar a l'exposiziun da Nadal.

Spescha, Vital...
Avant varsaquants onns haja el quasi temì per l'art Grischun, di Beat Stutzer. Quai che mancava tenor el era ina nova generaziun d'artistas e d'artists. Ma ussa vesi puspè ora tut auter. Ils descendents d'Alberto Giacometti, ils biadis da Matias Spescha, las figlias ed ils figls d'in Not Vital sa fan valair en la scena. Ed era quest onn èn eIs puspè preschents a l'exposiziun annuala. Nums sco Gregori Bezzola, Menga Dolf e Letta Peer dattan perditga che la proxima generaziun d'artists grischuns vul far sia via. Bain èsi savens lur sort - e forsa era lur giavisch - da lavurar en la Bassa, ubain schizunt a l'exteriur. A chasa, ed en spezial en la chasa d'art a Cuira, turnan bIers dentant adina puspè gugent.
E questa giada vul ins puspè far insatge spezial per la promoziun dals giuvens. Ensemen cun la Giuvna chombra d'economia surdat la giuria in premi ad in dals artists che sa participescha a l'exposiziun. Ed insumma, be astgar exponer sias lavurs a chaschun da l'exposiziun da Nadal vul dir insatge en la scena d'art dal Grischun, gea schizunt da la Svizra.

Nair e grisch
Il sulegl d'atun, ni stoss jau forsa dir d'enviern, dat en da las fanestras dal museum. Nus dus, il directur da la chasa ed jau, discutain anc adina d'art, d'artistas e d'artists en il Grischun. 
Tge stil che saja ussa gist modern dumond jau Beat Stutzer. Il stil na saja betg sa midà radicalmain ils ultims onns. Quai che croda en egl ad el sajan dentant las colurs, u meglier ditg las colurs che mancan en las lavurs dals artists grischuns. Franc pon ins era constatar quai insanua auter, en il Grischun fan ins dentant stim da quai. I dat bleras e blers che lavuran cun paucas u quasi naginas colurs. Nair, alv e grisch èn ils tuns che vegnan avant il pli savens.
Atgnamain èsi dentant gnanc uschè extraordinari che las colurs mancan. La fin finala essan nus gea en il Grischun, e las colurs che vegnan avant il pli savens tar nus èn bain il grisch da la grippa, il nair da I'olma grischuna e l'alv da la naiv perpetna.